**Stjerner, mine venner i de dybe grunde**

Velkommen tilbage, I skønne lange nætter!

Nu kalder stjernevåren bag verdens død og dvale -

en fygende frodighed af lys, der altid våger!

Undselig betragter jeg mit følge af stjerner:

Stjerner om mit hus og stjener ved mit leje.

Fortjener jeg den hæder, herlige og stærke

Orion, at du følger mig bestandig på min vej?

Stjerner, mine venner, når min glæde klinger stærkest

fyldes jeg med tak til jer fordi I var tavse,

fordi I var gådefulde, mine strenge venner,

og aldrig smilte til mig med moderlig ømhed,

og heller aldrig mødte med hån min hyldest!

Hvor gerne så jeg ikke mit liv i jeres billed,

det klare og simple tegn på kraft og mening:

Igennem død og tomhed en ildgylden strøm!

Stjerner, mine venner i de dybe grunde!

Stolte og sejrrige stjerner højt i stormen!

Jeg mærker jeres varme - en sitren gennem sindet

hver gang jeg ydmygt fatter om min skærv af evighed!

*William Heinesen*